春日雜興十五首  其八
作者：華鎮
朝代：宋

paragraphs: 虛懷湛秋水，拳石枕寒沙。
上栽九節蒲，依倚復欹斜。
寄懷曲几穩，發秀終年嘉。
細根散蒼髯，巨柢蟠青蛇。
玉篦瑩故葉，劍鋩長新芽。
融怡謝陽光，滋澤非露華。
潔貞宛相適，吹噓曾不賒。
乃知元氣游，脗合大道涯。
生生無間斷，在在均邇遐。
陰騭有異稟，朗應無爾差。
故茲靈藥材，見重長年家。
寧如溱洧贈，復異洛陽花。
臭腐薦高腴，夭冶揚芬葩。
栽培劇彫楮，徂謝迅飛霞。
韶光瞬息移，不得延豪奢。